La foto el la Somera Olimpiko en Tokio kun la Ruslanda ĉampionino Maria Lasickienė (naskita kiel Maŝa Kuĉina) kaj la Ukrainia bronzmedala saltistino Jaroslava Mahuĉiĥ, pasintsomere trakuris la mondon kiel simbolo de amikeco interhoma spite al malamikeco interŝtata, sed Jaroslava estis skoldita pro ĝi en sia patrujo. Duonjaron poste, antaŭ la Vintra Olimpiko 2022 en Pekino al la Ukrainiaj sportistoj oni malpermesis fotiĝi kun ruslandanoj. Kaj antaŭ kvar tagoj la 16-jara Ukrainia figursketistino Anastasija Ŝabotova (naskita en Moskvo) estis forpelita el la Ukrainia teamo mondĉampionata pro tio, ke ŝi kuraĝis “ŝati” en socia reto skribaĵon de Jevgenij Pluŝĉenko (tipe ukraina familinomo), duobla Olimpika ĉampiono el Ruslando.
Nun en kaj apud Ukrainio tondras eksplodoj, mortas armeanoj kaj civiluloj. Nun tie gravas ne homaj ecoj, sed la aparteno nacia kaj ŝtata. Ni – Aleksander, kies patro devenas el la Brjanska regiono, kie neniu scias certe, ĉu oni estas ruso, ukraino aŭ belaruso, kaj Halina, filino de ukraina patro kaj pola patrino – ne vidas la malsaman naciecon aŭ ŝtatanecon preteksto por malpaco, kaj ni ne simpatias kun “patriotoj”, pretaj ataki ĉiujn, kiuj parolas alilingve aŭ loĝas alilande.
#000000